b'\n_START_ARTICLE_\nOperaatio Ivy\n_START_PARAGRAPH_\nOperaatio Ivy oli kahdeksas Yhdysvaltain tekemist\xc3\xa4 ydinkoesarjoista. Se sis\xc3\xa4lsi kahden ydinpommin r\xc3\xa4j\xc3\xa4ytyksen Enewetak-atollilla, Marshallinsaarilla vuonna 1952.\n_START_SECTION_\nMike\n_START_PARAGRAPH_\nIvy-sarjan ensimm\xc3\xa4inen koe, Mike oli ensimm\xc3\xa4inen onnistunut t\xc3\xa4ysikokoisen Teller-Ulam rakenteisen vetypommin r\xc3\xa4j\xc3\xa4ytys. Muista vetypommeista poiketen Mikessa k\xc3\xa4ytettiin fuusiopolttoaineena nestem\xc3\xa4ist\xc3\xa4 deuteriumia, mink\xc3\xa4 j\xc3\xa4\xc3\xa4hdytys vaati kalliin ja hankalan kryogeenisen j\xc3\xa4rjestelm\xc3\xa4n. Pommi r\xc3\xa4j\xc3\xa4ytettiin Elugelab-saarella ja se tuotti 10,4 megatonnin r\xc3\xa4j\xc3\xa4hdystehon, mik\xc3\xa4 oli noin 500-kertainen verrattuna Nagasakiin pudotettuun pommiin. Pommin uraanipohjainen fissio-osa tuotti noin kahdeksan megatonnia sen r\xc3\xa4j\xc3\xa4hdystehosta synnytt\xc3\xa4en samalla valtavan radioaktiivisen laskeuman. R\xc3\xa4j\xc3\xa4hdyksen seurauksena koko Elugelabin saari tuhoutui ja paikalle j\xc3\xa4i noin 1,9 kilometri\xc3\xa4 leve\xc3\xa4 ja 50 metri\xc3\xa4 syv\xc3\xa4 vedenalainen kraatteri. Onnistuneen kokeen seurauksena Miken pohjalta kehitettiin Mark 16 -ydinpommi, joka kuitenkin korvattiin pian kiinte\xc3\xa4polttoaineisilla pommeilla onnistuneen Castle Bravo -kokeen j\xc3\xa4lkeen.\n_START_SECTION_\nKing\n_START_PARAGRAPH_\nSarjan toinen koe, King, on suurin t\xc3\xa4h\xc3\xa4n p\xc3\xa4iv\xc3\xa4\xc3\xa4n menness\xc3\xa4 r\xc3\xa4j\xc3\xa4ytty pelkk\xc3\xa4\xc3\xa4n fissioon perustuva ydinase. T\xc3\xa4m\xc3\xa4 "Super Oralloy Bomb" oli tarkoitettu varasuunnitelmaksi, jos fuusiopohjainen pommi olisi ep\xc3\xa4onnistunut. King tuotti 500 kt:n r\xc3\xa4j\xc3\xa4hdystehon, joka oli noin 25-kertainen Fat Man-pommiin verrattuna.'